সৌরভ গঙ্গোপাধ্যায় অবসর নিয়ে ফেলেছেন সেই কবেই। রাহুল দ্রাবিড়ও তাই। সচিন তেন্ডুলকরও ব্যাট-প্যাড তুলে রেখেছেন। আর তিনি শাহিদ আফ্রিদি এখনও খেলে চলেছেন। কবে অবসর নেবেন, তা নিয়ে রয়েছে জল্পনা। ২০১৫ বিশ্বকাপ শেষ হতেই আফ্রিদি জানিয়েছিলেন, টি-টোয়েন্টি বিশ্বকাপই তাঁর শেষ। আন্তর্জাতিক ক্রিকেটে আর দেখা যাবে না তাঁকে। দেখতে দেখতে এসে গেল আরও একটা টি টোয়েন্টি বিশ্বকাপ। পাক অলরাউন্ডারের গলায় অন্য সুর। এখনও খেলা চালিয়ে যাওয়ার চিন্তা করছেন আফ্রিদি।
টি টোয়েন্টি বিশ্বকাপ জিতে অবসর নিয়েছিলেন মাহেলা জয়বর্ধনে ও কুমার সঙ্গকারা। আফ্রিদির সামনেও সুযোগ এসে গিয়েছে। পাক অলরাউন্ডার বলছেন, ‘‘অবসর নেব না এই কথা আমি বলছি না।’’ আফ্রিদি-ঘনিষ্ঠদের ধারণা, এখনও খেলা চালিয়ে যাওয়া উচিত তাঁর।
বিশ্বকাপের দিকেই নজর দিচ্ছেন আফ্রিদি। তিনি দারুণ ফিট। বিশ্বকাপ শেষ হওয়ার পরেই আফ্রিদি চূড়ান্ত সিদ্ধান্ত নেবেন।